Автомобиль зекIуапIэхэр мардэм итыпхъэщ
Кавказ Ищхъэрэ федеральнэ щIыналъэм хиубыдэ хэгъэгухэм ящыщу 5-м я автомобиль зекIуапIэхэм хыхьэ километр 370-р къызыхуэтыншэу зэрагъэпэщыжащ.
«Кавказ» гъуэгу хозяйствэм и федеральнэ кIэзонэ управленэм (ФКУ) 2017 гъэм зыхуей щыхуигъэзащ Ставрополь крайм, Къэбэрдей-Балъкъэрым, Къэрэшей-Шэрджэсым, Осетие Ищхъэрэ-Аланием, Ингушым федеральнэ мыхьэнэ зиIэ я автомобиль зекIуапIэхэм ящыщу, псори зэхэту, километр 377-рэ зи кIыхьагъ гъуэгухэр.
Апхуэдэу, а IуэхущIапIэм и IэщIагъэлIхэм Къэбэрдей-Балъкъэрым къыщагъэщIэрэщIэжащ километр 39-рэ зи кIыхьагъ автомобиль зекIуапIэхэр, зэхэкIыпIэу тIур зыхуей хуагъэзащ. Абыхэм ящыщу зыр Бахъсэн къалэ пэгъунэгъущ, адрейр Аруан къуажэм километр 13-кIэ пэжыжьэщ. Иужьрейр «Кавказ» Р-217 автомобиль зекIуапIэм хеубыдэ.
Къызыхуэтыншэу зэрагъэзэхуэжащ Iуащхьэмахуэ лъапэ ухуэзышэ А — 158-нэ федеральнэ автомобиль гъуэгум щыщ километр 16-р. Мы зэманым апхуэдэ лэжьыгъэхэр щрагъэкIуэкI гъэ кIуам и фокIадэм Бахъсэн и псыхъуащхьэхэм къыщеха ятIэпсым гуилъэсыкIауэ щыта гъуэгуми. КъищынэмыщIауэ, мы IуэхущIапIэм и IэщIагъэлIхэм ди республикэм щызэрагъэпэщыжащ, псори зэхэту, метр 306-рэ зи кIыхьагъ лъэмыжи 6-ри.
Къыхэгъэщыпхъэщ, ищхьэкIэ зи гугъу тщIа щIыналъи 5-м федеральнэ мыхьэнэ зиIэ я автомобиль зекIуапIэу километр 59-м я Iуфэхэр зэрагъэбыда бетон гъэжахэр, гъущI кIапсэхэмрэ «бжыхьхэмрэ» зэрыщызэрахъуэкIари, машинэ зэблэкIыпIэхэр хабзэм тету зыгъэлажьэ светофори 8-р зэрыщагъэувари, лъэс зэпрыкIыпIэу 10-р зыхуей зэрыщыхуагъэзари.
ЖыпIэ хъунущ, «Кавказ» гъуэгу хозяйствэм и федеральнэ кIэзонэ управленэм (ФКУ) и IэмыщIэ илъ федеральнэ гъуэгухэм ящыщу процент 81-р мы зэманым мардэм кърагъэтIэсауэ.
БОЖКОВ Александр.
